Ole Sohn (SF), 1999-05-19:
Sidste år kom der i forbindelse med overenskomstfornyelsen og forhandlingerne nøjagtig den samme argumentation fra Socialdemokratiet.
Man ville lige afvente overenskomstforhandlingerne for et år siden.
Man nedsatte et udvalg, man fik lavet en rapport, som i øvrigt har en større fleksibilitet, kortere orlovsperiode, nøjagtig som SF har foreslået det.
Nu bruger man det samme argument, at nu skal vi lige have overenskomstforhandlingerne overstået.
Mig bekendt er der faktisk kun to større problemstillinger tilbage, sygeplejerskerne og lærerne, og mig bekendt er det ikke lige nøjagtig spørgsmålet om børnepasningsproblemer, der optager konfliktfelterne på de to områder.
Så der er ikke noget til hinder for, at man i dag kender resultatet af overenskomstforhandlingerne.
Man kunne have lagt noget frem her til foråret, sådan som regeringen havde tilkendegivet man ville.
Men som sagt er det et åbent tilbud.
Regeringen må uden omkostninger lade sig inspirere af beslutningsforslaget og SF's bemærkninger, og vi skal nok støtte enhvert tiltag, der giver bedre fleksibilitet og større muligheder for børneforældrene.
Når regeringen, hvis regeringen kommer med et forslag, så støtter vi det.
Jeg takker selvfølgelig mange gange for ordførernes bemærkninger til vores forslag.
Men jeg må jo nok erkende, at trods de indimellem meget velmenende ord er det meget få reelle venner, jeg har i det her spørgsmål.
Men det må jeg jo tage til efterretning.
Vi har faktisk bestræbt os på i forbindelse med beslutningsforslaget ikke at lave for mange bindinger i det, men blot lægge op til, at regeringen skal fremsætte et forslag, der indebærer, at forældrene får mulighed for at tage børnepasningsorlov i kortere perioder, på enkeltdage eller på deltid.
Det er et forsøg på at skabe en større fleksibilitet, og det er jo netop den fleksibilitet, som også fremgår af den rapport, Arbejdsministeriet har lavet, som omhandler spørgsmål om fleksibel orlov.
Deri står der jo, at en justering af børnepasningsorloven med henblik på at skabe større fleksibilitet kan ske på forskellig vis.
Der kan være tale om at give mulighed for at holde orlov i kortere perioder end i dag, lig med det, vi har stillet som forslag fra SF's side, hvor den mindste periode i dag er 13 uger, men andre modeller kan også tænkes.
Vi er så kommet med nogle forslag til modeller.
Men det, der er afgørende for regeringen ifølge deres egen rapport, er, at den justering, der skal finde sted i børnepasningsorloven, tager udgangspunkt i de faktiske ønsker og i det reelle behov, der er hos børnefamilierne.
Det er jo netop de erfaringer, vi har indhentet fra arbejdsmarkedets parter, fra de faglige organisationer og specielt de organisationer, som har de lavtlønnede områder, altså HK, SiD og Kvindeligt Arbejderforbund, som har lavet et forslag, som egentlig på mange måder matcher med de ideer, SF har lanceret i bemærkningerne til vores beslutningsforslag.
Nu er jeg opmærksom på, at der har været flere, der har kritiseret, at man måske tog for meget hensyn til forældrene og mindre til børnene.
Det er altså ikke hensigten med forslaget.
Som vi også skriver i vores bemærkninger, ønsker vi med en mere fleksibel orlovsmulighed, at man faktisk i højere grad tager familie- og børnepolitiske hensyn.
Når vi siger det på den måde, er det jo, fordi den nuværende børnepasningsorlov er bygget op på en meget lang periode, som primært har det sigte at løse nogle arbejdsløshedsproblemer.
De er lykkeligvis mindre i dag, end de var, da orlovsordningen blev etableret.
Derfor er det fra vores side mere et sigte på at få en familie- og børnepolitik lagt ind i det, det, at man kan give forældre eller familier, der har særlige behov for mere frihed i en periode, et tilbud.
Det kan f.eks. være for at mindske det arbejdspres, der er i familien, sådan at den ene forælder kan have mere tid til børnene.
Det kan være i den
periode, hvor der skal ske en indkøring, altså hvor børnene skal starte i børnehave eller i skole.
Der kan der være perioder, hvor der er særlige behov for, at en af forældrene har mere tid til børnene.
Og det kan også være, hvis der opstår nogle sociale problemer, familiemæssige problemer, at man skal kunne gøre brug af en kortere orlovsperiode.
Det er den fleksibilitet, vi ønsker at lægge ind i det, og selv om jeg erkender, at bemærkningerne til forslaget er relativt lange, så ligger der faktisk et rimelig konkret og enkelt og administrerbart system netop med to klippekort, som dels omhandler den i dag lovsikrede periode, og dels omhandler den aftalebaserede periode, hvor man via forhandlinger med sine kolleger og arbejdsgiverne kan skabe rum for, at man netop får den fleksibilitet, som vi ønsker. Men jeg erkender, at jo mere fleksibilitet man lægger ind i børnepasningsorloven, jo mere attraktiv bliver den.
Men vi mener faktisk, at der er et behov for at gøre børnepasningsorloven attraktiv, eller sagt på et mere regulært sprog: gøre den mere brugbar for lavtlønsfamilierne, gøre den mere brugbar for enlige forsørgere, som i dag ikke har en jordisk chance for at gøre brug af orlovsperioden, fordi man i en lang periode ikke kan leve eller eksistere på den 60 pct.s ydelse, der ligger, og derfor er nødt til at fravælge den i dag.
Nu erkender jeg som sagt, at forslaget ikke bliver vedtaget i denne samling, og derfor håber jeg naturligvis, at regeringen vil vælge at bruge vores beslutningsforslag og ikke mindst bemærkningerne, altså hvor vi har lanceret SF's idé til en mulig løsning på en større fleksibilitet, bruge den som en vægtig inspirationskilde til det arbejde, regeringen, formoder jeg, agter at foretage hen over sommeren, sådan at vi først i den kommende samling kan få regeringens udspil til fleksible orlovsløsninger på bordet.
Og så skal jeg love, at SF vil medvirke til enhver form for løsning, som skaber en større fleksibilitet, som tager sigte på at forbedre børnefamiliernes vilkår, både af hensyn til forældrene, men ikke mindst af hensyn til børnene, og vi er naturligvis også indstillet på i den udstrækning, det måtte medføre af større samfundsmæssige omkostninger, at bidrage til en løsning, altså bidrage til finansieringen i forbindelse med de forhandlinger, der skal være om det kommende års finanslov.
Jeg håber, det er hævet over enhver tvivl, at SF ønsker at få skabt nogle flere og bedre, familievenlige arbejdspladser, og det tror jeg er et fælles ønske for regeringen og SF.
Det, vi har taget højde for i vores beslutningsforslag, er jo faktisk, at arbejdsløsheden ikke er så høj og massiv, som dengang man oprindelig lavede forslaget, hvor incitamentet for orloven havde to værdier, dels tid til børnene, men også skabelsen af nye arbejdspladser. Derfor vil jeg faktisk lægge an til, at man i Folketinget laver rammerne, og at man implementerer dem ude på arbejdspladserne, dvs. at kollegerne og virksomheden får medindflydelse på, hvordan orloven bliver udmøntet netop for at undgå bureaukrati, netop for at undgå, at en arbejdsgiver ikke ved, hvornår arbejdskraften er til rådighed.